ORDE do 4 de abril de 2008 pola que se convoca o programa Gzcrea 2008.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 14/04/2008

O Real decreto 2434/1982, do 24 de xullo, sobre traspaso de funcións e servizos do Estado á Comunidade Autónoma de Galicia en materia de cultura, especifica no seu anexo I.B.3.h que aquela asume as competencias de promoción e organización de actividades de animación sociocultural no ámbito artístico, artesanal, turístico e de aire libre, dirixidas aos sectores da xuventude, infancia, terceira idade e sectores marxinados.
A Vicepresidencia da Igualdade e do Benestar en virtude do Decreto 517/2005, do 6 de outubro, polo que se establece a súa estrutura orgánica, é o órgano competente da Administración autonómica ao que lle corresponde o exercicio das competencias e funcións en materia de, entre outras, o apoio ao desenvolvemento da actividade xuvenil, que leva a cabo a través da Dirección Xeral de Xuventude e Solidariedade.
Polo exposto, a Vicepresidencia da Igualdade e do Benestar, consciente da importancia que ten facilitar vías polas que poida manifestarse a inquedanza artística individual e colectiva da xuventude galega, convoca unha serie de actividades que abranguen un amplo abano de manifestacións de carácter artístico e que constitúen o programa Gzcrea 2008.
Por todo isto,
DISPOÑO:
Capítulo I
Parte xeral
Artigo 1º.-Obxecto.
Esta orde ten por obxecto establecer as bases que rexen o programa Gzcrea 2008, que convoca a Vicepresidencia da Igualdade e do Benestar e que inclúe as especialidades de teatro, artes plásticas, moda, música, relato, poesía, videocreación, banda deseñada, graffiti, carteis, videoclips, composición para banda de música e deseño de xoias.
Artigo 2º.-Orzamento.
As actividades que impliquen o desenvolvemento deste programa serán pagadas con cargo á partida orzamentaria 05.42.313A.640.1 dos orzamentos xerais da Comunidade Autónoma de Galicia para o ano 2008, cunha contía de 102.950 euros.
Artigo 3º.-Destinatarios.
Poderán solicitar a participación os mozos ou mozas galegos/as ou residentes en Galicia, non profesionais, con idades comprendidas entre os 16 e os 30 anos de idade cumpridos no ano 2008.
Non poderán participar nunha especialidade aquelas persoas que gañasen o primeiro premio desa mesma especialidade na edición do ano anterior.
Enténdese por profesional aquela persoa que mantén unha relación contractual permanente ou ocasional con algunha empresa vinculada á especialidade concreta en que solicita participar levando a cabo traballos directamente relacionados con ela, ou que está dada de alta como autónomo/a nunha actividade que teña unha relación directa coa citada especialidade.
Salvo no caso das especialidades de teatro, música, banda deseñada e graffiti, a participación será sempre a título individual.
A participación supón a aceptación total das condicións fixadas nesta orde, e a Dirección Xeral de Xuventude e Solidariedade queda facultada para dirimir calquera controversia derivada da interpretación destas, así como para decidir a suspensión dunha especialidade no caso de non acadarse unha participación mínima de dez solicitantes logo de comunicación a estes.
A información contida neste artigo debe ser complementada co disposto no capítulo II. (Parte específica).
Artigo 4º.-Inscricións.
1. A solicitude dos/das participantes deberá facerse no impreso de solicitude (anexo I).
2. A esta solicitude xuntaráselle:
2.1. Se é o caso, a obra ou documentación que corresponda de acordo co disposto na parte específica para cada especialidade concreta. Tanto na obra como na documentación citada non figurarán datos que identifiquen o autor/a.
2.2. Un sobre pechado en cuxo exterior figurará exclusivamente o título e o pseudónimo do autor/a e no que irá o boletín de inscrición (anexo II) debidamente cuberto, xunto coa seguinte documentación:
-Fotocopia do DNI polas dúas caras ou de documento oficial que acredite suficientemente a identidade (se o participante é un grupo será a de todos os membros do grupo). No caso de teatro, ademais a fotocopia do NIF do grupo.
-No caso de que o participante sexa menor de idade, autorización do pai/nai ou titor/a legal para participar nesta convocatoria, así como para calquera cuestión con ela relacionada.
-No caso dos mozos e mozas non galegos/as, residentes en Galicia, ademais do documento oficial que acredite suficientemente a identidade, certificado de empadroamento.
-Currículo artístico (DIN A-4 por unha cara), en galego, do participante ou do grupo, de ser o caso, que deberá presentarse en papel e tamén en CD.
-Declaración responsable na cal quede constancia de que non mantén relación contractual permanente ou ocasional con algunha empresa vinculada á especialidade concreta en que solicita participar levando a cabo traballos directamente relacionados con ela, ou que non está dada de alta como autónomo/a nunha actividade que teña unha relación directa coa citada especialidade.
-Declaración responsable na que quede constancia de que a obra non foi premiada en ningún outro certame ou concurso no momento do remate do prazo de presentación de solicitudes, e de que é inédita no caso das especialidades de relato, poesía, videocreación, banda deseñada, graffiti, carteis, videoclips e composición para banda de música.
-No caso de teatro, moda, música, e graffiti, certificación orixinal acreditativa do número de conta bancaria (vinte díxitos) do seu titular, que no caso do teatro terá que corresponder co titular do NIF a que se refire o primeiro punto deste parágrafo.
-Calquera soporte audiovisual que se envíe, CD ou DVD, deberá ter as óptimas condicións de visionado e gravado.
3. As solicitudes poderán presentarse xunto co resto da documentación, nos seguintes lugares:
Vicepresidencia da Igualdade e do Benestar
Dirección Xeral de Xuventude e Solidariedade
Edif. administrativo San Caetano bloque III, 1º
15781 Santiago de Compostela
Servizo de Xuventude A Coruña
R/ Durán Loriga 9, 1º
15003 A Coruña
Servizo de Xuventude Lugo
Rolda da Muralla 70
27002 Lugo
Servizo de Xuventude Ourense
Avenida da Habana, 81, baixo
32004 Ourense
Servizo de Xuventude Vigo
R/ Concepción Arenal 8, 1º andar
36201 Vigo
Oficina Local de Pontevedra
R/ Pai Fernando Olmedo s/n
(Estadio da Xuventude)
36001 Pontevedra
Oficina Local de Ferrol
Edif. administrativo
Praza Camilo José Cela 1º
15403 Ferrol
Todo isto, sen prexuízo do disposto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
A información contida neste artigo debe ser cumplimentada co disposto no capítulo II (parte específica).
Artigo 5º.-Prazo de presentación das solicitudes e emenda de defectos.
1. O prazo de presentación de solicitudes iniciarase o día seguinte ao da publicación desta orde no Diario Oficial de Galicia e rematará o día 30 de xuño de 2008.
2. Se na solicitude se apreciasen defectos ou falta de documentación, a Dirección Xeral de Xuventude e Solidariedade requirirá o solicitante para que no prazo de 10 días emende a falta ou achegue os documentos preceptivos, con indicación de que, se así non o fixese, se considerará desistido da súa petición, de conformidade co previsto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, logo de resolución, que será ditada nos termos do artigo 42º.
Artigo 6º.-Comisión de selección.
Constituirase unha comisión de selección que será nomeada polo vicepresidente da Igualdade e do Benestar para cada especialidade e estará integrada por un presidente, un secretario e un máximo de sete vogais. Actuará como presidente o director xeral de Xuventude e Solidariedade ou a persoa en quen delegue; como vogais actuarán profesionais e expertos de recoñecido prestixio na especialidade concreta que se valore; a secretaría recaerá nun funcionario da Vicepresidencia da Igualdade e do Benestar con voz, pero sen voto.
Os nomes dos integrantes de cada unha das comisións de selección serán publicados na páxina web www.gzcrea.com con anterioridade ás reunións que se levarán a cabo.
As decisións da comisión de selección serán inapelables.
Artigo 7º.-Tramitación e resolución.
1. Sen prexuízo do disposto no artigo 5º as solicitudes que non cumpran os requisitos establecidos nesta orde non serán admitidas a trámite, ditarase para o efecto a oportuna resolución.
2. As demais solicitudes remitiranse á comisión de selección, que examinará e valorará as diferentes obras en función da súa calidade, proporá a adxudicación de tres premios por especialidade e redactará a proposta de resolución.
Corresponderalle ditar a resolución ao director xeral de Xuventude e Solidariedade, por delegación do vicepresidente da Igualdade e do Benestar.
3. A resolución seralles notificada a todos os solicitantes no prazo máximo de seis meses, contados desde o día seguinte ao da publicación desta orde no Diario Oficial de Galicia. Transcorrido o devandito prazo sen que recaia resolución expresa, deberá entenderse desestimada a petición correspondente. Esta resolución esgota a vía administrativa e contra ela poderá interpoñerse potestativamente recurso de reposición ante o mesmo órgano que a ditou no prazo dun mes contado a partir do día seguinte á notificación da resolución, se o acto fose expreso, ou no prazo de tres meses contado a partir do día seguinte a aquel en que se produza o acto presunto, ou ser impugnados directamente ante a xurisdición contencioso-administrativa, no prazo de dous meses a partir do día seguinte ao da notificación da resolución, de conformidade co disposto na Lei 29/1998, do 13 de xullo, reguladora da xurisdición contencioso-administrativa.
A relación de premiados de cada especialidade será publicada na páxina web www.gzcrea.com.
Artigo 8º.-Obras e premios.
1. Cada participante poderá presentar unha obra por especialidade ou por modalidade, se é o caso.
2. As obras presentadas polos/as participantes non poderán ter sido premiadas, no momento do remate do prazo de presentación de solicitudes, noutros certames ou concursos.
3. A Dirección Xeral de Xuventude e Solidariedade quedará eximida de calquera responsabilidade derivada do plaxio ou de calquera transgresión da lexislación vixente na que en materia de propiedade intelectual puidesen incorrer os/as participantes.
4. Establécense os seguintes premios por especialidade (teatro, artes plásticas, moda, música, relato, poesía, videocreación, banda deseñada, graffiti, carteis, videoclips, composición para banda de música e deseño de xoias):
Un primeiro premio de 3.000 euros.
Un segundo premio de 1.500 euros.
Un terceiro premio de 1.000 euros.
Con carácter xeral, poderanse outorgar mencións de honra, que carecerán de dotación económica, nas diferentes especialidades a aquelas obras que, a xuízo da comisión seleccionadora, acaden a suficiente calidade. Así mesmo, poderanse conceder mencións de honra que carecerán de dotación económica ás obras dos/as participantes menores de idade para os efectos de recoñecemento da súa participación.
5. Cada participante non poderá recibir máis que un premio por especialidade.
6. Estes premios serán complementados con axudas económicas de acordo co disposto na parte específica de cada especialidade. A Dirección Xeral de Xuventude e Solidariedade non se compromete a facer efectivas as citadas axudas antes de que se realice a actividade concreta obxecto dela.
7. As contías dos premios obxecto desta convocatoria serán únicos e estarán suxeitos ás retencións correspondentes conforme a lexislación tributaria.
8. Entregaranse diplomas a todos os premiados e aos finalistas.
9. Segundo a calidade das obras, poden ser declarados desertos ou compartidos algúns dos premios. Neste último caso, a contía do premio que se reparta será de xeito directamente proporcional ao número de obras premiadas.
Artigo 9º.-Destino e devolución das obras.
1. As obras dos participantes premiados quedarán en posesión da Dirección Xeral de Xuventude e Solidariedade.
2. A Dirección Xeral de Xuventude e Solidariedade poderá desenvolver as accións que considere oportunas encamiñadas á difusión dos traballos seleccionados de todas as especialidades incluídas nesta convocatoria.
A presentación a esta convocatoria implicará, no caso de traballos premiados, a colaboración nas accións de difusión que se organicen, así como a cesión a favor da Dirección Xeral de Xuventude e Solidariedade dos dereitos de edición.
Queda implícita a autorización dos participantes, á favor da Dirección Xeral de Xuventude e Solidariedade, para montar exposicións e/ou para a exhibición, reprodución ou publicación da imaxe ou contido das obras presentadas por calquera medio que se considere oportuno, sen máis limitacións que as derivadas do Real decreto lexislativo 1/1996, do 12 de abril, polo que se aproba o texto refundido da Lei de propiedade intelectual, regularizando, aclarando e harmonizando as disposicións legais vixentes sobre a materia.
3. Será necesario contar coa autorización da Dirección Xeral de Xuventude e Solidariedade nos seguintes casos:
-Para concorreren os traballos premiados a concursos convocados por outras administracións ou entes públicos ou privados, durante un período de dous anos contados a partir da notificación da resolución recaída no concurso. Unha vez acabado ese período non haberá incompatibilidade para concorrer a outras convocatorias, excepto ás realizadas pola Dirección Xeral de Xuventude e Solidariedade.
-No caso de que os/as autores/as decidan publicar por outras vías os traballos premiados. De ser a resposta positiva, na publicación deberá constar expresamente o premio de que foi obxecto.
4. Os/as autores/as quedarán comprometidos a realizar as modificacións precisas nos documentos finais e/ou subministrar os arquivos de código fonte necesarios para que poidan ser publicados total ou parcialmente no formato máis adecuado.
5. As obras dos participantes non premiados ou, de ser o caso, calquera outro material presentado no seu lugar, deberán ser retiradas por eles ou por persoa autorizada no lugar que determine a Dirección Xeral de Xuventude e Solidariedade, no prazo dun mes a partir do día seguinte ao da recepción da notificación coa decisión da comisión de selección.
Transcorrido este prazo, as obras non retiradas quedarán á disposición da Dirección Xeral de Xuventude e Solidariedade e poderán ser destruídas ou utilizadas na forma que considere oportuna.
Capítulo II
Parte específica
Sección primeira
Teatro
Artigo 10º.-Condicións xerais.
1. Poderán concorrer grupos teatrais, non profesionais, compostos por mozas ou mozos galegos/as ou residentes en Galicia, con idades comprendidas entre os 16 e os 30 anos de idade cumpridos no ano 2008. Admitirase que ata un 25% dos compoñentes do grupo supere os 30 anos.
En calquera caso, tanto os/as integrantes da dirección coma os/as do equipo técnico poderán superar a idade máxima.
2. Xunto coa documentación indicada no artigo 4º, e no mesmo sobre, os grupos participantes presentarán:
-Listaxe dos/das compoñentes do grupo, indicando a idade e a función.
-Unha síntese da obra (título, autor/a e adaptación dos diálogos, de ser o caso) e da posta en escena (número de personaxes, tipo de decorado, vestiario, espazo que se precisa, etc.).
-DVD dunha representación da obra presentada a concurso ou dun ensaio xeral, feito con posterioridade ao 1 de xaneiro de 2007.
En todo caso a gravación debe estar feita a velocidade normal para que a súa duración corresponda coa duración real da representación e ten que estar en boas condicións, tanto de imaxe coma de son, para a súa correcta visión.
3. As representacións serán en lingua galega.
4. As obras poderán ser de autores/as galegos, españois ou estranxeiros.
5. Poderán presentarse obras orixinais.
6. A duración da representación de cada obra non poderá exceder dunha hora e corenta e cinco minutos.
7. A comisión poderá seleccionar para a fase final ata un máximo de 6 grupos que serán os que representen as obras ante esta, no lugar e na data que determine a Dirección Xeral de Xuventude e Solidariedade, que asumirá os gastos orixinados polas representacións por un importe máximo de 650 euros por grupo.
A xuízo da comisión de selección, un dos grupos premiados estará obrigado a representar a obra no lugar e na data que se lle indique desde a Dirección Xeral de Xuventude e Solidariedade, se fose requirido para iso, que en calquera caso será no último trimestre do ano. No caso do incumprimento desta obriga o grupo requirido quedará desposuído do premio outorgado. A Dirección Xeral de Xuventude e Solidariedade asumirá os gastos orixinados pola representación por un importe máximo de 1.200 euros.
Sección segunda
Artes plásticas
Artigo 11º.-Condicións xerais.
1. Establécense as seguintes modalidades: pintura, escultura, fotografía e instalacións.
2. Xunto coa documentación indicada no artigo 4º, e no mesmo sobre, os/as participantes presentarán:
-Unha ou varias fotografías en cor ou branca e negra da obra presentada, adherida/as a un folio (preferentemente DIN A-4) e tamén en CD. No caso de obras escultóricas, as fotografías deberán presentarse desde diferentes perspectivas para que se poida realizar a valoración adecuada destas. As obras orixinais seranlles requiridas aos participantes só no caso de que fosen seleccionadas para a exposición ou previamente cando a xuízo da comisión sexa necesario velas co fin de outorgar os premios.
-Declaración responsable de que a obra presentada non forma parte doutra exposición e está en propiedade do autor ou autora.
-Ficha técnica da obra na que se indicará o título, ano de realización, técnica empregada, dimensións reais, así como o seu peso (isto último só no caso de escultura).
-No proxecto de instalación achegarase ademais a seguinte documentación: memoria explicativa do traballo artístico, planos, bosquexos e todo o material informativo que facilite a comprensión da obra.
3. Para a exposición a comisión seleccionará as obras que acaden a maior calidade artística, que se exhibirán no lugar e data que determinará a Dirección Xeral de Xuventude e Solidariedade.
4. A Dirección Xeral de Xuventude e Solidariedade, no seu momento, porase en contacto cos autores/as das obras seleccionadas para a exposición, co fin de establecer as mellores condicións de entrega e recollida en cada caso, e ademais comunicará o lugar e a data en que terá lugar a devandita exposición, todo isto sen prexuízo do disposto no número 10 deste artigo.
5. Os/as participantes seleccionados para a exposición presentarán as súas obras en perfecto estado e cos elementos necesarios para realizar a montaxe. Cando a súa complexidade o requira, a montaxe faraa o autor ou autora.
6. As obras seleccionadas para a exposición serán enviadas polos autores/as empregando unha embalaxe de material ríxido e suficientemente sólido que asegure a súa integridade.
7. As obras presentadas serán orixinais.
8. O tema e as técnicas serán libres.
9. As pinturas deben levar marco ou bastidor.
10. A organización non se responsabiliza das posibles roturas, danos, extravíos ou de calquera outro acto alleo á súa vontade que se produza nas obras, ben que a Dirección Xeral de Xuventude e Solidariedade subscribirá unha póliza que asegure, única e exclusivamente, as obras que sexan seleccionadas para a exposición e durante o tempo que esta dure, de ata un máximo de 600 euros por obra.
Sección terceira
Moda
Artigo 12º.-Condicións xerais.
1. As coleccións deben ser orixinais.
2. Xunto coa documentación indicada no artigo 4º, e no mesmo sobre, os/as participantes presentarán:
-Unha colección coherente de 5 estilismos de home ou muller. Terá que definir o tecido utilizado e os complementos para cada un dos modelos presentados. Presentaranse estes deseños en láminas de formato DIN A-3 (297 mm×420 mm), con deseño de fronte e de costas.
-Ficha técnica da colección e mostras dos tecidos que se empregarán na súa confección.
Artigo 13º.-Desenvolvemento.
A comisión seleccionará para a fase final 10 participantes que confeccionarán a colección de cinco modelos obrigatorios, tendo en conta preferentemente os seguintes criterios: creatividade, experimentación formal nos deseños, selección de tecidos, colorido, patronaxe, volumes e texturas, e que se exhibirán ante esta no lugar e data que determine a Dirección Xeral de Xuventude e Solidariedade.
A Dirección Xeral de Xuventude e Solidariedade asumirá os gastos derivados do apoio á confección dos modelos por un importe máximo de 1.000 euros para cada un dos 10 seleccionados.
Artigo 14º.-Premios.
Terán un premio complementario de 3.000 euros para formación téxtil cada un dos tres premiados.
Sección cuarta
Música
Artigo 15º.-Condicións xerais.
1. Poderán concorrer solistas e grupos de pop, rock, hip-hop e demais variedades de música contemporánea.
Admitirase que ata un 25% dos/as compoñentes do grupo supere os 30 anos. Poderá superar a idade máxima a persoa que desenvolva a función de acompañamento musical cos/coas participantes que se presenten como solistas.
2. Xunto coa documentación indicada no artigo 4º, e no mesmo sobre, os/as participantes presentarán:
-Maqueta en CD debidamente identificada, co pseudónimo e título, e gravada polo/s compoñente/s inscrito/s, con dous temas, que serán os que avaliará a comisión de selección, e unha duración máxima de dez minutos. Valorarase positivamente a utilización do galego, en calquera caso un dos temas deberá de ser en galego.
-Ficha técnica na que se detalle o título, duración e autoría dos temas presentados, seguindo a orde presentada na gravación.
-Fotografía recente do grupo ou solista.
-Relación nominal mecanografada dos compoñentes do grupo, con indicación da idade e do instrumento que tocan.
-Letras, se as houbese, dos temas incluídos na maqueta, debidamente mecanografadas.
-Autorización escrita para gravar ou emitir a súa actuación na fase final do certame, no suposto de resultar seleccionado.
-Declaración responsable acreditativa de que o participante dispón dun repertorio dun mínimo de 30 minutos.
Toda esta documentación deberá presentarse en soporte papel e tamén en CD.
3. Os temas serán de creación propia e nunca antes editados comercialmente.
4. A comisión poderá seleccionar para a fase final ata un máximo de 6 participantes que serán os/as que actuarán ante esta, no lugar e data que determine a Dirección Xeral de Xuventude e Solidariedade, que asumirá os gastos ocasionados pola actuación por un importe máximo de 600 euros no caso de grupos ou de 300 euros no caso de solistas.
5. Para as actuacións da fase final os/as participantes levarán os seus propios instrumentos, salvo a batería, que será proporcionada pola organización.
6. O equipamento técnico de son e luces proporcionarao a organización en coordinación cos grupos finalistas e será manexado polos técnicos da organización.
7. A xuízo da comisión de selección, un dos grupos/solistas premiados estará obrigado a actuar no lugar e data que se lle indique desde a Dirección Xeral de Xuventude e Solidariedade, se fose requirido para iso. No caso do incumprimento desta obriga o grupo requirido quedará desposuído do premio outorgado. A Dirección Xeral de Xuventude e Solidariedade asumirá os gastos orixinados pola actuación por un importe máximo de 600 euros.
Sección quinta
Relato
Artigo 16º.-Condicións xerais.
1. As obras serán orixinais, inéditas e en galego.
2. O tema será libre.
3. As obras, que deberán estar feitas a ordenador, terán unha extensión mínima de 20 páxinas e máxima de 30, cada páxina debe conter un mínimo de 2.300 caracteres sen espazos, mecanografadas a dobre espazo e por unha soa cara, en DIN-A4, e en tamaño 12. As follas estarán numeradas e encadernadas e presentaranse en único exemplar.
Sen prexuízo do anterior as obras deben presentarse tamén en CD.
Sección sexta
Poesía
Artigo 17º.-Condicións xerais.
1. As obras serán orixinais, inéditas e en galego.
2. O tema e a técnica serán libres.
3. As obras, que deberán estar feitas a ordenador, terán unha extensión mínima de 250 versos a dobre espazo e por unha soa cara, en DIN-A4 e en tamaño 12. As follas estarán numeradas e encadernadas e presentaranse en único exemplar.
Sen prexuízo do anterior as obras deben presentarse tamén en CD.
Sección sétima
Videocreación
Artigo 18º.-Condicións xerais.
1. As obras serán orixinais, inéditas e en galego.
2. Quedan excluídas deste certame todas as obras que teñan concedidas axudas económicas da administración autonómica para a súa realización, no momento do remate do prazo de presentación de solicitudes.
3. O tema será libre, mais deberá afrontarse formalmente dunha maneira innovadora e experimental onde se dea prioridade aos contidos artísticos e culturais. Enténdese por experimentais aquelas obras que se sitúen fóra dos códigos convencionais, que aposten por fórmulas audiovisuais onde se dea prioridade á subxectividade.
4. Xunto coa documentación indicada no artigo 4º, e no mesmo sobre, os/as participantes presentarán:
-Unha ficha técnica da obra na que se inclúa o título, un breve argumento, data e lugar de realización, unha fotografía da videocreación e datos técnicos e artísticos de interese.
5. As obras poderán ser producidas en calquera formato de vídeo, pero deberán presentalo en DVD, onde figurará o título e o pseudónimo do autor ou autora.
En todo caso a gravación debe estar feita a velocidade normal para que a súa duración corresponda coa duración real e ten que estar en boas condicións, tanto de imaxe coma de son, para a súa correcta visión, en caso contrario a obra será rexeitada.
6. A duración de cada obra non poderá exceder dos 12 minutos.
7. A realización das obras debe ser posterior ao 1 de xaneiro de 2007.
8. A Dirección Xeral de Xuventude e Solidariedade reserva para si o dereito a solicitarlles aos participantes unha copia en formato orixinal para a súa proxección pública.
9. A Dirección Xeral de Xuventude e Solidariedade reserva para si a posibilidade de utilizar un fragmento da obra de ata un máximo de tres minutos, para a súa posible difusión nos medios de comunicación.
Sección oitava
Banda deseñada
Artigo 19º.-Condicións xerais.
1. As obras serán orixinais e inéditas.
2. A temática será libre, con textos en galego.
3. A técnica pode ser calquera, feita en branco e negro ou en cor.
4. O formato deberá ser DIN A-4 ou DIN A-3 e a extensión mínima terá que ser de 10 páxinas. En caso de que a obra se fixera en formato dixital, á parte dunha versión impresa deberá xuntarse un CD ou DVD cos arquivos orixinais.
5. Cada obra deberá levar pseudónimo e título.
6. A organización non se responsabiliza das posibles roturas, danos, extravíos ou de calquera outro acto alleo á súa vontade que se produza nas obras.
Sección novena
Graffiti
Artigo 20º.-Condicións xerais.
1. As obras serán orixinais, inéditas e, de ser o caso, en galego.
2. O tema e a técnica serán libres.
3. Os traballos poderán ser individuais ou en grupo, neste último caso poderán ser de ata un máximo de 3 membros.
4. Xunto coa documentación indicada no artigo 4º, e no mesmo sobre, os/as participantes presentarán:
-Proxecto orixinal da obra que se vai realizar en formato DIN-A3 (realizado a man e presentado a cor).
-Fotografías de graffitis realizados máis recentemente polo solicitante (ou enderezo da internet onde ver os traballos).
5. A comisión, tendo en conta, entre outros, os seguintes criterios: deseño, estrutura, tema e colorido (que deberán responder á maior calidade) poderá seleccionar para a fase final ata un máximo de 9 participantes, que serán requiridos para realizar un mural de aproximadamente 4 m×2 m ante esta, no lugar e na data que determine a Direción Xeral de Xuventude e Solidariedade, que asumirá os gastos de material por un importe máximo de 350 euros por participante individual ou grupo.
6. A xuízo da comisión, será motivo de descualificación a realización de graffitis fóra dos espazos e horarios asignados pola organización.
Sección décima
Carteis
Artigo 21º.-Condicións xerais.
1. A participación será a título individual.
2. As obras serán orixinais, inéditas e en galego.
3. O tema do cartel debe recoller as diferentes disciplinas artísticas (música, audiovisual, artes escénicas, literatura, moda, entre outros).
4. A técnica será libre dentro dos límites usuais, para permitir unha normal reprodución fotomecánica.
5. As obras deberán presentarse sobre cartón, cartón pluma ou similar, en formato vertical, cunhas medidas máximas de 47×64 cm e presentaranse suficientemente protexidas e montadas sobre un soporte ríxido e desmontable que permita a súa perfecta exposición.
Sen prexuízo do anterior, as obras deben presentarse tamén en CD.
6. En ningún caso se admitirán obras cuxo soporte supoña perigo para o seu almacenamento ou montadas con materiais que poidan danar a súa integridade.
7. A comisión poderá seleccionar para a exposición as obras que acaden a maior calidade artística, que, se é o caso, serán exhibidas no lugar e data que determinará a Dirección Xeral de Xuventude e Solidariedade.
8. A organización non se responsabiliza das posibles roturas, danos, extravíos ou de calquera outro acto alleo á súa vontade que se produza nas obras.
Sección décimo primeira
Videoclips
Artigo 22º.-Condicións xerais.
1. As obras serán orixinais, inéditas e de grupos ou solistas que canten en galego.
2. O realizador ou produtor do videoclip deberá ser titular dos dereitos da canción do grupo ou solista, segundo o caso, ou contar coa conformidade dos titulares dos dereitos da canción.
3. Quedarán excluídos todos aqueles videoclips que non cumpran o punto 2 deste artigo.
4. Xunto coa documentación indicada no artigo 4º, e no mesmo sobre, os/as participantes presentarán:
-Documentación acreditativa de ser titular dos dereitos da canción do grupo ou solista, segundo o caso, ou da conformidade dos titulares dos dereitos da canción.
-Unha ficha técnica da obra na que se inclúa o título, un breve argumento, data e lugar de realización, unha fotografía do vídeoclip e datos técnicos e artísticos de interese.
5. As obras poderán ser producidas en calquera formato de vídeo, pero deberán presentalo en DVD, onde figurará o título e o pseudónimo do autor ou autora.
En todo caso, a gravación debe estar feita a velocidade normal para que a súa duración corresponda coa duración real e ten que estar en boas condicións, tanto de imaxe como de son, para a súa correcta visión, en caso contrario a obra será rexeitada.
6. A duración do videoclip non poderá superar os 10 minutos.
7. A realización das obras debe ser posterior ao 1 de xaneiro de 2007.
8. A Dirección Xeral de Xuventude e Solidariedade reserva para si o dereito a solicitarlles aos participantes unha copia en formato orixinal para a súa proxección pública.
9. A Dirección Xeral de Xuventude e Solidariedade reserva para si a posibilidade de utilizar un fragmento da obra de ata un máximo de tres minutos, para a súa posible difusión nos medios de comunicación.
Sección décimo segunda
Composición para banda de música
Artigo 23º.-Condicións xerais.
1. As composicións serán orixinais, nunca editadas nin estreadas e de temática galega.
2. Xunto coa documentación indicada no artigo 4º, e no mesmo sobre, os/as participantes presentarán:
-As composicións instrumentadas co seguinte elenco:
Ver referencia pdf "07100D002P010.PDF"
-Os traballos achegaranse en soporte informático (Finale, Encore ou similar) e cinco copias en papel da partitura xeral. As partituras serán en tinta negra e o grafismo deberá ser claro, sen emendas nin riscadas nin presentar inscrición ou signo ningún que puidese suxerir o nome do seu autor.
-A duración da composición variará entre os 8 e os 10 minutos e desenvolverase nun único movemento. Non se admitirán obras para solistas.
-Incluiranse, se se considera preciso, unhas breves notas sobre a obra.
3. A comisión poderá seleccionar para a fase final ata un máximo de 6 obras. A Dirección Xeral de Xuventude e Solidariedade determinará a data e o lugar nos que se realizará un concerto coas composicións, se fosen requiridos para iso, e no cal a comisión, finalizada a audición pública das obras, fará pública a súa decisión.
4. Os/as compositores finalistas entregarán, no prazo dos 20 días seguintes á comunicación de seleccionado/a para a fase final, as partituras individuais de cada instrumento.
5. Os/as compositores/as poderán asistir a un dos ensaios das súas obras para facer as indicacións que considere precisas dispoñendo dunha hora para tal fin.
Sección décimo terceira
Deseño de xoias
Artigo 24º.-Condicións xerais.
1. A colección debe ser orixinal e estará composta de 3 xoias.
2. Xunto coa documentación indicada no artigo 4º, e no mesmo sobre, os/as participantes presentarán:
-Unha fotografía de cada unha das 3 xoias; poden ser tanto para home ou muller.
As fotografías das xoias deben presentarse sobre unha folla de álbum de fotos, tamaño DIN A-4. As xoias representadas nas fotografías deben mostrarse na escala máis próxima á real 1:1; deben estar sen asinar e sen ningunha identificación do autor.
-Na parte posterior da folla de álbum de fotos, debe incluírse unha ficha técnica da colección, onde se explicarán os materiais utilizados e todos os datos que sexan de interese na colección.
Sen prexuízo do anterior, as fotografías das xoias deben presentarse tamén en CD.
Artigo 25º.-Desenvolvemento.
A comisión poderá seleccionar para a fase final ata un máximo de 10 participantes, tendo en conta preferentemente os seguintes criterios: creatividade, selección de materiais, terminacións e acabamentos, e cuxas obras se exhibirán ante esta no lugar e data que determine a Dirección Xeral de Xuventude e Solidariedade, se fosen requiridos para iso.
Disposición adicional
Única.-Apróbase a delegación de atribucións do vicepresidente da Igualdade e do Benestar no director xeral de Xuventude e Solidariedade para ditar as oportunas resolucións no ámbito desta orde.
Disposicións derradeiras
Primeira.-Facúltase o director xeral de Xuventude e Solidariedade para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 4 de abril de 2008.
Anxo Manuel Quintana González
Vicepresidente da Igualdade e do Benestar
Ver referencia pdf "07100D002P010.PDF"